b'\n_START_ARTICLE_\nPohjanmaan maanj\xc3\xa4ristys 1626\n_START_PARAGRAPH_\nPohjanmaan maanj\xc3\xa4ristys oli Pohjanmaalla vuonna 1626 tapahtunut maanj\xc3\xa4ristys, jonka voimakkuus oli v\xc3\xa4lill\xc3\xa4 4\xe2\x80\x935 Richterin asteikolla. Maanj\xc3\xa4ristyksen p\xc3\xa4iv\xc3\xa4m\xc3\xa4\xc3\xa4r\xc3\xa4ksi on kirjattu 22. kes\xc3\xa4kuuta 1626, ja se on tuntunut nykyisten Pohjois-Pohjanmaan ja Kainuun maakuntien alueilla. J\xc3\xa4ristyst\xc3\xa4 pidet\xc3\xa4\xc3\xa4n Suomen historian tuhoisimpana, koska se on ainoa, joka on aiheuttanut merkitt\xc3\xa4v\xc3\xa4\xc3\xa4 vahinkoa julkiselle rakennukselle._NEWLINE_Vuoden 1626 maanj\xc3\xa4ristys on mit\xc3\xa4 todenn\xc3\xa4k\xc3\xb6isimmin merkitt\xc3\xa4vin aineellisia vahinkoja aiheuttanut t\xc3\xa4m\xc3\xa4ntyyppinen tapahtuma Suomen historiassa. Se muistetaan siit\xc3\xa4, ett\xc3\xa4 Paltamon pit\xc3\xa4j\xc3\xa4n kirkko Kainuun Paltaniemell\xc3\xa4 tuhoutui j\xc3\xa4ristyksess\xc3\xa4 niin pahoin, ett\xc3\xa4 tilalle t\xc3\xa4ytyi my\xc3\xb6hemmin rakentaa uusi kirkko. Nykyinen Paltaniemen kuvakirkko l\xc3\xa4hell\xc3\xa4 Ouluj\xc3\xa4rven rantaa on puolestaan rakennettu t\xc3\xa4m\xc3\xa4n seuraavan kirkon tilalle. Paltamon vanhan kirkon kohtalo on siis Suomen oloissa sangen erikoislaatuinen._NEWLINE_Maanj\xc3\xa4ristys aiheutti todenn\xc3\xa4k\xc3\xb6isesti Pohjanmaan ja Kainuun alueella muutakin vahinkoa, mutta n\xc3\xa4ist\xc3\xa4 ei ole juuri tarkempaa tietoa. V\xc3\xa4itet\xc3\xa4\xc3\xa4n kuitenkin Iin pit\xc3\xa4j\xc3\xa4ss\xc3\xa4 Per\xc3\xa4meren rannikolla er\xc3\xa4\xc3\xa4n kokonaisen niemen j\xc3\xa4\xc3\xa4neen veden alle saman maanliikunnan seurauksena._NEWLINE_T\xc3\xa4m\xc3\xa4 my\xc3\xb6s Paltamon maanj\xc3\xa4ristyksen\xc3\xa4 tunnettu maanj\xc3\xa4ristys tapahtui siis kes\xc3\xa4p\xc3\xa4iv\xc3\xa4nseisauksen aikaan 22. kes\xc3\xa4kuuta 1626. Vain viikkoa my\xc3\xb6hemmin, 30. kes\xc3\xa4kuuta 1626, tapahtui puolestaan Napolissa suuri maanj\xc3\xa4ristys, jonka sanotaan vaatineen 10\xc2\xa0000 kuolonuhria. Se on t\xc3\xa4h\xc3\xa4n menness\xc3\xa4 viimeisin suuri j\xc3\xa4ristys tuliper\xc3\xa4isell\xc3\xa4 Napolin seudulla. On mahdollista, ett\xc3\xa4 n\xc3\xa4iden v\xc3\xa4lill\xc3\xa4 on ollut jokin yhteys siin\xc3\xa4 mieless\xc3\xa4, ett\xc3\xa4 V\xc3\xa4limeren alueen mannerlaattojen liikunnot, jotka aiheuttivat Napolin maanj\xc3\xa4ristyksen, olisivat jo t\xc3\xa4t\xc3\xa4 ennen aiheuttaneet j\xc3\xa4nnityksi\xc3\xa4 my\xc3\xb6s Pohjois-Euroopassa, jotka olisivat sitten purkautuneet Pohjanmaan j\xc3\xa4ristyksess\xc3\xa4._NEWLINE_Vaikka ennen seismografien tai edes tarkkojen muistiinpanojen aikaa tapahtuneiden j\xc3\xa4ristysten voimakkuutta on vaikeaa tiet\xc3\xa4\xc3\xa4 kovin tarkasti, on todenn\xc3\xa4k\xc3\xb6inen arvio Pohjanmaan j\xc3\xa4ristyksen voimakkuudesta noin 4,6 Richterin asteikolla. T\xc3\xa4ten se kuuluu kymmenen voimakkaimman Suomessa vuoden 1500 j\xc3\xa4lkeen tapahtuneen j\xc3\xa4ristyksen joukkoon. Voimakkuudessa t\xc3\xa4m\xc3\xa4 j\xc3\xa4ristys j\xc3\xa4\xc3\xa4 siten selv\xc3\xa4sti j\xc3\xa4lkeen Per\xc3\xa4meren maanj\xc3\xa4ristyksest\xc3\xa4 1882. Per\xc3\xa4merell\xc3\xa4 tuon vuoden kes\xc3\xa4kuussa sattuneista kahdesta suuresta j\xc3\xa4ristyksest\xc3\xa4 j\xc3\xa4lkimm\xc3\xa4inen on Suomen tunnetun historian voimakkain, hieman yli 5 Richterin asteikolla, mutta Per\xc3\xa4meren j\xc3\xa4ristykset eiv\xc3\xa4t aiheuttaneet merkitt\xc3\xa4vi\xc3\xa4 tuhoja._NEWLINE_Fennoskandian alueella ei tapahdu suuria maanj\xc3\xa4ristyksi\xc3\xa4, ja j\xc3\xa4ristykset voimakkuudeltaan yli 4 Richterin asteikolla ovat harvinaisia. T\xc3\xa4m\xc3\xa4n kokoluokan tapahtuma kest\xc3\xa4\xc3\xa4 vain noin kymmenen sekuntia eik\xc3\xa4 tavallisesti aiheuta juurikaan vahinkoja. N\xc3\xa4m\xc3\xa4 pienehk\xc3\xb6t j\xc3\xa4ristykset ovat p\xc3\xa4\xc3\xa4asiassa seurausta Atlantin keskisel\xc3\xa4nteen aiheuttamista j\xc3\xa4nnityksist\xc3\xa4, harvemmin muista syist\xc3\xa4 kuten maankohoamisesta. Suomessa maan t\xc3\xa4r\xc3\xa4htely on yleisint\xc3\xa4 pohjoisessa.'